Twee 'veediewe' in Vrystaat doodgeskiet | Maroela Media
Die moordklag wat teen 'n boer aanhangig gemaak is nadat twee vermeende veediewe Donderdag in die Vrystaat doodgeskiet is, sal na die direkteur van openbare vervolging vir 'n beslissing verwys word.
Dít volgens brig. Motantsi Makhele, polisiewoordvoerder, wat sê die twee is doodgeskiet nadat hulle glo van 'n toneel weggejaag het waar vee kort tevore gesteel en geslag is.
Volgens die polisie is die verdagtes Donderdag omstreeks 04:30 na die plaas Uitzicht waar hulle sewe kalfies gesteel en ses koeie geslag het. Inwoners van die gebied het hulle daar betrap en agternagesit.
"'n Wit Ford Ranger met Gautengse nommerplate is voorgekeer en twee verdagtes, onderskeidelik 58 en 50 jaar oud, is op die Kroonstad-Vredefort-pad naby die Barnato-plaas in hegtenis geneem," het Makhele gesê.
Die ander voertuig, ook 'n Ford Ranger met 'n Gautengse registrasienommer, het in die rigting van Kroonstad gery.
Makhele het gesê dié voertuig is ook agternagesit. Albei voertuie het tot stilstand gekom toe die verdagtes se bakkie glo van agter gestamp is. Drie verdagtes is daar aangekeer.
"Die ander twee wat probeer weghardloop het, is glo doodgeskiet deur een van die boere wat hulle gejaag het. Paramedici het hulle op die toneel dood verklaar. Een van die oorledenes is met 'n speelgoedwapen in sy hand aangetref."
Makhele het gesê die vleis en kalfies is aan die eienaar terugbesorg.
Die verdagtes wat aangekeer is, verskyn na verwagting Maandag in die hof.
"'n Saak van moord wat verband hou met die twee verdagtes wat doodgeskiet is, sal na die direkteur vir openbare vervolging verwys word om, nadat alle getuieverklarings bekom is, te besluit of enigiemand aangekla moet word," het Makhele gesê.
Sake van veediefstal en die diefstal van sonpanele en kameras op die plaas word ook ondersoek.
Sover ek weet het enige iemand die reg om sy of haar eiendom te beskerm.
Dit sal interessant wees wat die DOV se beslissing sal wees…….glo Maroela sal berig.
Seker die speelgoed rewolwer op boer gerig in daardie geval kan jy jou daarop beroep dat jou lewe in gevaar was